Ændret forslag til EUROPA-PARLAMENTETS OG RÅDETS DIREKTIV OM BEGRÆNSNING AF ANVENDELSEN AF VISSE FARLIGE STOFFER I ELEKTRISK OG ELEKTRONISK UDSTYR (forelagt af Kommissionen i henhold til EF-traktatens artikel 250, stk. 2)

1. Baggrund

Forslaget (KOM(2000) 347 endelig udgave - 2000/0159(COD)) sendt til Europa-Parlamentet og Rådet i overensstemmelse med 28. juli 2000 traktatens artikel 175, stk. 1

Udtalelse fra Det Økonomiske og Sociale Udvalg 29. november 2000

Udtalelse fra Regionsudvalget 14. februar 2001

Udtalelse fra Europa-Parlamentet ved førstebehandlingen 15. maj 2001

2. Formålet med Kommissionens forslag

Forslaget fastsætter begrænsninger for anvendelsen af visse farlige stoffer (tungmetaller og bromerede flammehæmmere) i elektrisk og elektronisk udstyr. Begrænsningerne skal træde i kraft i 2008. Det tekniske bilag, der indeholder en række undtagelser, kan ændres ved en udvalgsprocedure.

3. Kommissionens udtalelse om Europa-Parlamentets ændringsforslag

3.1. Ændringsforslag, som Kommissionen har accepteret

Ændringsforslag nr. 1 om mulighederne for at øge det økonomiske udbytte ved genvinding og forbedre sundheden ved at begrænse anvendelsen af farlige stoffer.

Ændringsforslag nr. 10 (første del) om ændring af datoen for udfasningens begyndelse fra 2008 til 2006.

For så vidt angår direktivets anvendelsesområde, er ændringsforslag nr. 9 acceptabelt. Det tilføjer glødelamper, kompakt-lysstoflamper og boligbelysning til direktivets anvendelsesområde, indføjer kategori 10 i bilag I til direktivet om elektrisk og elektronisk affald i nærværende direktivforslag anvendelsesområde og undtager reservedele, der markedsføres inden 2006.

Med hensyn til tilpasning af direktivet til den tekniske og videnskabelige udvikling kan ændringsforslag nr. 12 og 13, som omhandler høringen inden ændring af bilaget, accepteres.

Ændringsforslag nr. 17 om passende sanktioner.

Ændringsforslag nr. 19 om ændring af ikraftrædelsesdatoen (dagen for offentliggørelsen i stedet for 20 dage efter offentliggørelsen).

3.2. Ændringsforslag, som Kommissionen har accepteret delvis eller i princippet

Hvad angår udfasning af farlige stoffer kan Kommissionen acceptere princippet i ændringsforslag nr. 4 og 10, anden del, idet formuleringen ændres til følgende: "Så snart der foreligger videnskabeligt materiale, vedtager Europa-Parlamentet og Rådet, på forslag af Kommissionen og i overensstemmelse med principperne i kemikaliestrategien, at forbyde andre farlige stoffer og substituere dem med mere miljøvenlige alternative stoffer, der garanterer forbrugerne mindst samme beskyttelsesniveau." Denne omformulering er påkrævet for at knytte en udvidelse af direktivets anvendelsesområde sammen med den nye kemikaliestrategi.

Kommissionen kan acceptere ændringsforslag nr. 22 med følgende formulering: "Medlemsstaterne sikrer, at nyt elektrisk og elektronisk udstyr, der markedsføres efter 1. januar 2006, hverken indeholder bly, kviksølv, cadmium, hexavalent chrom, polybromerede biphenyler (PBB) eller polybromeret diphenylether (PBDE)." Omformuleringen er af rent sproglig art.

Kommissionen kan acceptere ændringsforslag nr. 23 med følgende formulering: "Artikel 4 finder ikke anvendelse på elektrisk og elektronisk udstyr, der henhører under kategori 8 og 9 i bilag I A til direktiv ...... [om affald af elektrisk og elektronisk udstyr], ej heller på reservedele til reparation af elektrisk og elektronisk udstyr, der er markedsført inden den 1. januar 2006." Med denne formulering foreslår Kommissionen, at ordet "hjælpematerialer" udgår, idet det ikke er nødvendigt at holde hjælpematerialer uden for direktivets anvendelsesområde for at sikre, at udstyr, der er markedsført inden den 1. januar, fortsat kan fungere.

Kommissionen kan acceptere princippet i ændringsforslag nr. 35, dog således at formuleringen for at give Kommissionen større fleksibilitet og af hensyn til enhver mulig videnskabelig udvikling ændres til følgende: "Ved revisionen kan Kommissionen stille forslag om, at bromerede flammehæmmere substitueres, hvis der findes effektive brandhæmmende alternativer, medmindre det kan påvises, at bromerede flammehæmmere ikke anses for problematiske ifølge principperne i kemikaliestrategien."

Kommissionen kan acceptere henvisningen til forbrugersikkerhed i artikel 5, stk. 1, i ændringsforslag nr. 11.

Hvad bilaget angår, kan Kommissionen acceptere princippet i ændringsforslag nr. 21 med visse forbehold. Kommissionen kan acceptere, hvad der udgår, og Kommissionen kan acceptere følgende tilføjelser:

- "Bly i loddemetal med højt smeltepunkt (dvs. bly-tin-loddemetal med mere end 85% bly)

- Bly i glas i elektroniske komponenter

- Bly i piezoelektriske komponenter

- Bly i servere, lagersystemer og lagerarrays (undtaget indtil 2010)"

Hvad det øvrige angår, kan Kommissionen acceptere ændringsforslag nr. 7 som følger: "Som generelt princip er det fordelagtigt at genbruge og renovere produkter og forlænge deres levetid."

Ændringsforslag nr. 18 ændrer tidspunktet for gennemførelsen af direktivet til 18 måneder efter dets ikrafttræden (Kommissionen har foreslået 30. juni 2004). Dette kan accepteres i princippet med forbehold af eventuel revision, når direktivet vedtages.

3.3. Ændringsforslag, som Kommissionen ikke har accepteret

Ifølge ændringsforslag nr. 2 anvendes direktivet under hensyntagen til direktiv 76/769 om begrænsning af farlige stoffer. Det er ikke helt klart, hvad en sådan ændring betyder, og hvilke juridiske konsekvenser den har, og Kommissionen foretrækker at undgå formuleringer, der kan føre til divergerende fortolkninger på et så ømfindtligt område.

Ændringsforslag nr. 3 omhandler beskyttelse af arbejdstagerne. Det ligger uden for direktivets område og bør ikke accepteres.

Med ændringsforslag nr. 8 er tilnærmelse af medlemsstaternes lovgivning ikke længere blandt direktivets formål. Det kan ikke accepteres, da det er vigtigt at fremhæve, at direktivet bygger på traktatens artikel 95.

I ændringsforslag nr. 5 ændres udtrykkene PBB og PBDE til "bromerede flammehæmmere", hvilket ikke kan accepteres, da direktivet kun omfatter PBB og PBDE.

Ændringsforslag nr. 6, 11 og 33 giver det udvalg, der nedsættes ved artikel 5, nye opgaver og betingelser, som Kommissionen ikke finder hensigtsmæssige. De er nemlig ikke særlig præcise, så der opstår fare for, at udvalgets arbejde undergraves.

Ændringsforslag nr. 15 kræver, at Kommissionen skal tage tekniske data, som den får meddelse om inden 2003, i betragtning. Et sådant pålæg kan ikke accepteres i en retsforskrift, men Kommissionen vil naturligvis tage hensyn til alle de relevante oplysninger, der får forelagt.

Ændringsforslag nr. 34 kan ikke accepteres, da Kommissionen har accepteret princippet i ændringsforslag nr. 4 og 35, hvilket gør ændringsforslag nr. 34 overflødigt.

3.4. Ændret forslag

Med henvisning til EF-traktatens artikel 250, stk. 2, ændrer Kommissionen sit forslag som beskrevet ovenfor.